**ELŐTERJESZTÉS**

**A Gazdasági és Jogi Bizottság 2024. március 25-i ülésére**

**Javaslat a Vas Megyei Temetkezési Kft.-vel kapcsolatos döntés meghozatalára**

Szombathely Megyei Jogú Város Önkormányzata 2017-ben a Vas Megyei Temetkezési Kft.-vel vagyonkezelési szerződést kötött a temetőkről és a temetkezésről szóló 1999. évi XLIII. törvény 39. §-ában rögzített, a kegyeleti közszolgáltatási szerződésre vonatkozó feltételeknek való megfeleltetés szempontjából.

A vagyonkezelési szerződés 22. pontja szerint a vagyonkezelő a vagyon felújításáról, pótlólagos beruházásáról legalább a vagyoni eszközök elszámolt értékcsökkenésének megfelelő mértékben köteles gondoskodni és e célokra az értékcsökkenésnek megfelelő mértékben tartalékot képezni. A Vagyonkezelő – az adott vagyonelemre kötött hatályos szerződésekben szereplő eltérések figyelembe vételével – köteles a vagyonkezelésében lévő vagyonnal összefüggő terheket (közterheket) viselni, valamint a szükséges felújítási munkákat elvégezni, elvégeztetni.

E pont alapján amennyiben a társaság ezt a visszapótlási kötelezettségét teljesíti, Önkormányzatunknak ÁFA fizetési kötelezettsége keletkezhet.

Mivel a jogszabályok nem teszik kötelezővé klasszikus vagyonkezelési szerződés megkötését, ezért fentiek elkerülése érdekében indokolt a szerződésnek egy olyan technikai jellegű módosítása, amely szerint a jövőben a felek között „Üzemeltetési és kegyeleti közszolgáltatási szerződés” jönne létre, nem terhelné az üzemeltetőt a visszapótlási kötelezettség, a tulajdonost pedig az ezzel kapcsolatos adófizetési kötelezettség. Ennek alapján a szerződés egyéb rendelkezései is módosulnának.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen!

**Szombathely, 2024. március 20.**

 **/: Dr. Nemény András :/**

**Határozati javaslat**

**……../2024. (III. 25.) GJB. sz. határozat**

1. A Gazdasági és Jogi Bizottság javasolja a Közgyűlésnek, hogy a Vas Megyei Temetkezési Kft.-vel 2017-ben kötött vagyonkezelési szerződés kerüljön módosításra akként, a jövőben a szerződés elnevezése „Üzemeltetési és kegyeleti közszolgáltatási szerződés” legyen, tartalma pedig ennek megfelelően kerüljön módosításra.
2. A Bizottság javasolja, hogy a Közgyűlés hatalmazza fel a Gazdasági és Jogi Bizottságot a módosított szerződés jóváhagyására.

**Felelős:** Dr. Nemény András polgármester

 Horváth Soma alpolgármester

 Bokányi Adrienn, a Gazdasági és Jogi Bizottság elnöke

 (A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal